Heger, Eduard, podpredseda vlády a minister financií SR (2020-12-02):
Ďakujem veľmi pekne, pán predsedajúci. Vážené dámy, vážení páni, dovoľte mi, aby som vás teda oboznámil, návrh rozpočtu Exportno-importnej banky Slovenskej republiky na rok 2021 sa predkladá na schválenie Národnej rade Slovenskej republiky v zmysle § 6 a 31 zákona č. 80/1997 Z. z. o Exportno-importnej banke Slovenskej republiky v znení neskorších predpisov. Vzhľadom na zmenu globálnej situácie v dôsledku koronakrízy je návrh rozpočtu Eximbanky na rok 2021 založený najmä na priorite pokračujúcej podpory malých a stredných vývozcov s prihliadnutím na dôslednú mitigáciu kreditných a poistných rizík. Naďalej sa predpokladá nárast bankových i poisťovacích činností, ktorý bude mať pozitívny vplyv na plánovanú výšku výnosov z obchodných činností. Nevyhnutnou súčasťou hospodárenia Eximbanky je sústavná optimalizácia prevádzkových nákladov za účelom zlepšenia výsledku hospodárenia v roku 2021. V bankových aktivitách sa bude Eximbanka v roku 2021 zameriavať hlavne na poskytovanie produktov, ktoré priamo podporujú zamestnanosť. Ide o, predovšetkým o priame úvery na nákup a modernizáciu technológie a súvisiace infraštruktúry a priame úvery na podporu vývozu so splatnosťou do dvoch rokov a s tým súvisiace bankové záruky. Celková majetková angažovanosť z financovania úverov a poskytovania záruk je ku koncu roka 2021 plánovaná v objeme 550 mil. eur. Eximbanka sa v roku 2020 plne angažovala v troch formách štátnej pomoci slovenským podnikateľom za účelom preklenutia koronakrízy. Prvou bola schéma de minimis na podporu udržania prevádzky a zamestnanosti malých a stredných podnikov. Cez uvedenú pomoc Eximbanka Slovenskej republiky podporila 120 exportérov v stanovenom objeme 30 mil. eur. Eximbanka je pripravená v tejto pomoci pokračovať aj v roku 2021. V rámci druhej formy schémy štátnej pomoci na podporu naplnenia vyššej úrovne potrieb likvidity štátnymi zdrojmi v súvislosti s nákazou COVID-19 prostredníctvom antikorona záruk Eximbanka uzavrela zmluvy so siedmimi komerčnými bankami a poskytla prvé záruky. Po úprave podmienok danej schémy predpokladáme výrazné zvýšenie dopytu po tejto forme pomoci zo strany vývozcov, ktorý sa prejaví v náraste vystavovaných antikorona záruk za úvery poskytnuté komerčnými bankami, ktorý bude pokračovať aj v roku 2021. Treťou formou štátnej pomoci, v ktorej sa Eximbanka angažuje, je poistenie krátkodobých neobchodovateľných rizík. Táto aktivita vznikla v dôsledku koronakrízy, kedy komerčné poisťovne začali na globálnej úrovni krátiť poistné limity a Európska komisia sa rozhodla udeliť štátnym exportným agentúram výnimku aj na poisťovanie krátkodobých poistných rizík v rámci krajín EÚ a ďalších bonitných krajín. Po tomto type poistenia je zo strany vývozcov značný záujem. Doposiaľ Eximbanka týmto spôsobom upísala 200 poistných limitov v objeme viac ako 100 mil. eur do 27 krajín. Keďže predmetná výnimka EÚ bola predĺžená do 30. 6. 2021, Eximbanka plánuje v upisovaní krátkodobých neobchodovateľných limitov pokračovať aj v roku 2021. Upisovanie stredno- a dlhodobých neobchodovateľných rizík bolo v dôsledku koronakrízy a obmedzenej medzinárodnej prepravy (lockdownov) výrazne utlmené, keďže poisťované projekty nie je možné exportérmi realizovať bez fyzickej prítomnosti v krajinách exportu. Predpokladáme, že po odznení koronakrízy sa zahraničný obchod oživí a utlmené projekty sa v roku 2021 znovu naštartujú. V oblasti poistenia neobchodovateľných a obchodovateľných rizík Eximbanka predpokladá dosiahnutie hodnoty upísaného rizika ku koncu roka 2021 v brutto výške 720 mil. eur. Eximbanka ponúka svojim klientom portfólio produktov, ktoré vyhovujú ich teritoriálnym a produktovým exportným záujmom. V teritoriálnej oblasti sa Eximbanka bude orientovať okrem Európskej únie hlavne na krajiny Spoločenstva nezávislých štátov, krajiny južnej a juhovýchodnej Ázie, Blízkeho východu, Afriky a Balkánu, Veľkú Britániu a Čínu. Komunitná štruktúra bude kopírovať odvetvia, v ktorých pôsobia klienti Eximbanky s najväčším podielom strojárskeho, chemického, farmaceutického, energetického, petrochemického, celulózo-papierenského a elektrotechnického priemyslu a stavebníctva. Prioritou Eximbanky v ekonomickej oblasti bude v roku 2021 dosiahnutie kladného výsledku hospodárenia odrážajúceho projektovú výšku čistých výnosov z obchodných činností a optimalizáciu prevádzkových nákladov. Rozpočet na rok 2021 predpokladá prevádzkový zisk pred opravnými položkami a rezervami v sume 12,4 mil. eur. Uvedený objem prevádzkového zisku v roku 2021 je výsledkom plánovaného nárastu výnosov z obchodných aktivít. Eximbanka predpokladá za rok 2021 dosiahnuť zisk po zdanení vo výške 590-tisíc eur. Súčasťou rozdelenia disponibilného zisku bude v súlade so zákonom o Eximbanke aj návrh na odvod do štátneho rozpočtu v predpokladanej výške 250-tisíc eur. Eximbanka je pripravená aj napriek súčasnej globálnej situácii vynaložiť všetko úsilie na splnenie svojich ambicióznych rozpočtových cieľov v roku 2021. Na záver by som ešte chcel oboznámiť aj toto ctené plénum, pretože predpokladám, že táto informácia ešte v pléne o Eximbanke nezaznela a je dôležité, aby toto ctené plénum bolo informované, aby dostávalo pravdivý obraz o všetkom, čo v štáte existuje. A musím skonštatovať, že Eximbanka nesie vo svojom portfóliu dva také produkty, ktoré, ktoré sme zdedili, nová vláda súča... ako vedenie tejto, tejto inštitúcie ešte z predchádzajúceho volebného obdobia a týka sa Kuby. Aby ste rozumeli, Slovensko má históriu, a teda Eximbanka podporovala a podporuje strojárenský priemysel aj energetický priemysel a Slovensko má aj spoločnosti, ktoré robia energetické kotle na výrobu energie, ktoré dlhodobo – je to asi história pomerne dlhá, ešte z čias Československa – dodávali tieto, tieto komponenty aj na Kubu na výrobu elektrickej energie. Avšak vieme, že Kuba je veľmi riziková krajina, keďže sa, naozaj má veľké finančné ťažkosti, tak tento, tento obchod alebo poskytnutie úveru Kube, ale zároveň aj poistné, poistné krytie, pretože sú to dva samostatné produkty, bolo veľmi, veľmi rizikové a bude to trvať naozaj možno až desiatky rokov, kým nám to Kuba bude schopná splatiť a bude to strastiplná cesta. Ja osobne si nemyslím, že toto bola, to bolo dobré rozhodnutie, ale musíme s ním už žiť, pretože to rozhodnutie už tu je na stole, tie úvery vlastne už dovršujú svoje, svoje naplnenie, kvôli korone boli pozdržané, pretože kvôli korone, aby ste rozumeli, na Kube vlastne slovenské firmy alebo také konzorciá vlastne vybudovali nové, nové prvky elektrární, ktoré by mali byť dokončené alebo mali byť dokončené už tento rok, ale kvôli korone sa to vlastne nepodarilo ešte domontovať, pretože sa obmedzilo aj cestovanie a keďže to boli aj slovenskí konštruktéri a slovenskí zamestnanci slovenských firiem, ktorí to tam inštalovali, tak nemohli vlastne tieto lekárne spustiť. Ale veríme, že sa tomu tak skoro stane, pretože z toho bude Kuba generovať nejaké príjmy, z ktorých by mala byť schopná potom splácať tento úver, ale vieme, že ako, ako krajina, ktorá má veľký problém z hľadiska splácania svojich záväzkov, to nebude ľahká cesta. Hovorím to preto, aby ste boli informovaní, hovorím o pravdivom obraze, aby ste vedeli, keď náhodou budete počuť nejaké informácie o nejakých komplikáciách, aby ste boli oboznámení, že kde to, kde to začalo, prečo to je. A je to opäť jedna z vecí, ktorá si myslím, že bola, bola chybná, že sa takýmto spôsobom urobila. Myslím, že to bolo primárne politické, politické rozhodnutie, ale tak hovorím, je to niečo, čo nesieme, je to niečo, čo má vplyv aj na budúcoročné rozpočty Eximbanky a je dôležité teda tomu venovať patričnú pozornosť, čo teda na druhej strane chcem oceniť vedenie Eximbanky, že tomu tú pozornosť venuje a že sa snaží robiť všetko pre to, aby vlastne tieto dva produkty, ktoré boli poskytnuté, či už poistenie, alebo úver, aby boli naďalej v prevádzke, keď tak zjednodušene poviem. Takže, dámy a páni, toto je stručný prehľad o rozpočte Eximbanky, ktorý vám dal nahliadnuť o tom, čo sa na budúci rok chystá. A ďakujem za pozornosť a prosím o podporu.